宿雲巖山
作者：陳造
朝代：宋

paragraphs: 名山邦域中，每嘆夢境隔。
如何夏而春，共苦沽水厄。
向來夢中山，真作緣雲升。
夜氣與僧話，凜凜冰壺清。
初宵潺淙聲，大慰望霓意。
睡醒鐘魚鳴，猶是翻盆勢。
不因官事驅，寧許山門留。
况今浴種天，頓釋嗣歲憂。
雨既副我禱，山亦入吾手。
一旦二喜并，誰謂終不偶。
涉世嗟聱牙，天頗憐其窮。
更持靈臺香，歸謝淵德龍。